Ouers in hof oor 'sadistiese verwaarlosing' van kleuters | Maroela Media
Ouers in hof oor 'sadistiese verwaarlosing' van kleuters
Foto: Pixabay, FeeLoona
'n Man en vrou van Derbyshire in die noorde van Engeland het Maandag in die hof verskyn nadat die welsyn vroeër vanjaar twee van hul kinders uit hul sorg verwyder het weens mishandeling en 'sadistiese' verwaarlosing wat byna die kinders se dood veroorsaak het.
Die Derbyshire-hof het gehoor 'n welsynwerker het die twee kinders, onderskeidelik twee en drie jaar oud, 'halfdood' in 'n 'vieslike vuil' kamer gevind, waar die ouers hulle maande lank opgesluit het.
Die kinders was glo besmeer met ontlasting en albei het snywonde en sere aan hul lywe gehad.
Volgens die welsynwerker se verklaring het die kinders deur middel van 'kreungeluide' gekommunikeer, aangesien hulle nie kon praat nie. Die kinders was verder glo net in staat om die woord 'motor' te sê.
Die welsynwerker het aan die hof gesê 'n "ongelooflike stank" het oor die hele huis gehang, omdat die mure van die kinders se kamer ook met ontlasting besmeer was. Die gordyne was ook geskeur en daar was 'n stukkende enkelbedmatras in die kamer.
Regter Jonathan Bennett het Maandag tydens sy uitspraak gesê die ma en die pa toon geen berou oor wat hulle gedoen het nie en probeer die hele tyd om die skuld op mekaar en hul oudste seun te pak.
Regter Bennett het verder gesê dit is "onaanvaarbaar" dat die ma en pa se yskas propvol en aansienlik skoner was, maar die kinders moes in haglike omstandighede vir hul lewens baklei.
Al die kinders is in pleegsorg geplaas.
Die pa, wie se naam nie genoem mag word nie, is Maandag 29 maande tronkstraf opgelê.
Die ma moet nog gevonnis word.
Malaria nou epidemie in Burundi
Wiele2Wiele ry met BMW se 4-reeks Gran Coupé
Is dit die laaste dae?
Nou sien, dis hier waar my naasteliefde my totaal in die steek laat, want ek wens hierdie ouers net die ergste toe. Ek kan dit nie vat as kinders moet ly nie!
29 Maande!? Dan is die Engelse net so laks as in die wetgewer in SA. Daardie kinders het 'n groter agterstand as 29 maande.
29 maande???? Dis belaglik!!!!!
Dié kinders het moontlik ewige geestelike en verstandelike skade opgedoen maar die regter kom net tot by 29 maande tronkstraf vir die pa.